Bokanmeldelse av Bente Enggrav, klinisk sosionom/rådgiver på Eikholt

**Riktig støtte på rett tidspunkt**

**«Livsomstilling ved kombinert syns- og hørselsnedsettelse/døvblindhet- et indre arbeid over tid»**

Hvordan er det å leve med kombinert syns- og hørselsnedsettelse? «Man blir avhengig av hjelp selv om man ikke ønsker det. Det er liksom uunngåelig». Boka gir verdifull og viktig kunnskap om den omfattende omstilling det innebærer å utvikle et kombinert syn- og hørselstap. Den gir svært god innsikt i hvordan personer klarer å mobilisere sine ressurser.

Boka er et resultat at et skandinavisk prosjekt hvor man har ønsket å sette fokus på livsomstilling ved ervervet kombinert syns- og hørselsnedsettelse. Livsomstillingen innebærer det viktige indre arbeidet den enkelte må gjøre for å erkjenne og jobbe med store omveltninger i livet.

Fasene som beskriver prosessen fra å erkjenne sansetapene til å leve med dem, er individuelle livsreiser. Selv om de kan oppleves og gjennomleves noe ulikt, avhengig av livssituasjon og livserfaring, er det mye som er felles i erfaringer, reaksjoner, kritiske hendelser og vendepunkter. Her finnes flere spennende sitater som med fordel kunne vært knyttet til de ulike fasene for å gi mer klangbunn til erfaringene som beskrives. Viktige nøkkeltemaer som drøftes er usikkerhet og sårbarhet, identitet og selvbilde, døvblindebegrepets ladede betydning, energitap, sosialt liv og kommunikasjon.

Målet med prosjektet har vært å bidra til at det blir bedre samsvar mellom individets behov og omgivelsenes støtte**.** Boka har sin styrke i at den understreker og begrunner viktigheten av at fagpersoner må bli mer lydhøre for hvor den enkelte befinner seg i sin egen livsomstilling. Kunnskapen fra prosjektet er basert på fokusgruppeintervjuer med 15 personer fra Danmark, Norge og Sverige som selv lever med kombinert syns- og hørselsnedsettelse/døvblindhet. Referansegruppen har bestått av personer med egenerfaring.

Boka henvender seg til fagpersoner som kommer i kontakt med personer med ervervet døvblindhet, personer som selv har kombinert syns- og hørselsnedsettelse og deres pårørende. Forfatterne er fem fagpersoner fra Skandinavia som har utgjort prosjektgruppen.

Denne boka anbefales til alle som i sitt arbeid er i kontakt med personer med ett eller flere sansetap!

Boken er gratis. Henvendelser kan rettes til Signo døvblindesenter, [adb@signo.no](mailto:adb@signo.no) eller til Regionsenter for døvblinde i Bergen, [evabritt.andreassen@statped.no](mailto:evabritt.andreassen@statped.no)

Boken er tilgjengelig som PDF-fil og blir tilgjengelig som word-fil på [www.nordicwelfare.org/publikationer](http://www.nordicwelfare.org/publikationer)

Den blir også tilgjengelig som lydbok ved NLB - Norsk lyd- og blindeskriftbibliotek, [www.nlb.no](http://www.nlb.no) Fremhev bilde